作者:万俟詠
標題:明月照高樓慢・明月照高樓
內容:平分素商。四垂翠幕，斜界銀潢。顥氣通建章。正煙澄練色，露洗水光。明映波融太液，影隨簾掛披香。樓觀壯麗，附霽雲、耀紺碧相望。宮妝。三千從赭黃。萬年世代，一部笙簧。夜宴花漏長。乍鶯歌斷續，燕舞迴翔。玉座頻燃絳蠟，素娥重按霓裳。還是共唱御製詞，送御觴。